
Samarbeid om forvaltning – potensiale for forbetring ?

Naturoppsyn Rigmor Solem – Statens naturoppsyn – Jotunheimen

Jotunheimen nasjonalpark og Utladalen landskapsvernområde som eksempelområde

Bakgrunn for at eg ønsker å seie noko om dette temaet er at eg i løpet av snart 17 år i stilling som naturoppsyn i Jotunheimen nasjonalpark og Utladalen landskapsvernområde, har vore med i ei utvikling der ulike aktørar har sett både nytte og glede av eit stadig tettare samarbeid om praktisk forvaltning

Kartet her over nasjonalparken og landskapsvernområdet  viser oss at det innan verneområda i Jotunheimen er eit godt utbygt tur-rute-nett, og det finns mange store og mindre turisthytter innafor og tett ved verneområda. 

Verneområda som dekkjer eit areale på 1445 km2  vart oppretta i 1980.

For begge verneområda er hovudmotivet vern av sjølve naturen med dyreliv, planteliv og kulturminne. Landbruk, friluftsliv, jakt og fiske, undervisning og forsking er viktige delmotiv.

Årdal, Luster, Lom, Vågå og Vang er dei kommunane som har areal innafor dei to verneområda. Så og seie heile nasjonalparken ligg på statsgrunn, medan 56% av landskapsvernområdet er privat grunn.

8 viktige innfallsportar med parkeringsplassar og informasjonstavler. På desse tavlene står nasjonalparkplakaten og anna informasjon som kommunar, grunneigarar og reiselivsaktørar har.

Stiane er av ulik kvalitet og merking, men DNT har eit godt utbygd rutenett i Jotunheimen, og elles blir ein del stiar halde vedlike av lokale lag og grupper.

Organisering av forvaltningsapparat og forvaltningsoppgåver

Her til lands er forvaltningsoppgåvene og tiltaka fordelte på mange aktørar, i motsetnad til kva ein møter i andre land, der det vanlege er ein samla administrasjon for nasjonalparkane, ei forvaltningseining, National Park Service som det heiter i engelskspråklege land.

Eg ser både fordelar og bakdelar med vår  modell.  Fordelane kan vera at mange føler eit sterkare ” eigarskap ” til områda i nasjonalparken. Den enkelte aktør ser ein større nytte i å samarbeide og samhandle. Kvar for oss er vi småe, men  saman blir vi sterkare, og kan få gjennomført noko, t.d. restaurering av kulturminne. Gjennom samhandling lærer ein kvarandre å kjenne. Bakdelane vil vera at det er vanskeleg å få oversikt over omfanget av samla ” forvaltningsapparatet ” og økonomisk innsats. Forvaltningsapparatet er og såpass lite at arbeidsplassane knytta direkte til nasjonalparkane har lite å seie for næringsgrunnlaget i bygdene. Dersom ein samanliknar Bayerischer Wald Nationalpark  ( 242 km2 ) i Tyskland, som sysselsetter ca 200 statstilsette  med våre 4-5 statlege årsverk i Jotunheimen, så er det ikkje rart om mange lurer på om vi får gjort noko anna enn å vera dispensasjonsstyresmakt 

 ( Fylkesmennene ) og tradisjonellt oppsyn ( SNO ). Er det muleg å få utført aktiv forvaltning og skjøtsel med berre ei handfull tilsette? Eg vil kome tilbake til nettopp det gjennom å vise nokre dias frå Jotunheimen litt seinare.  

Men, først ei klargjering av forvaltningsomgrepet og litt om dei ulike aktørane i forvaltningsapparatet: 

Opprettinga av Statens naturoppsyn ( SNO ) i 1997 var med på å skille dei ulike aktørane i forvaltningssystemet. Samstundes vart oppsynsomgrepet utvida og klarare definert gjennom lov om statleg naturoppsyn. 

Forvaltningsomgrepet

	Forvaltningsmyndigheitsutøving
	Dispensasjonsvedtak, utarbeiding av forvaltnings- og skjøtselsplaner m.m.

	Praktisk forvaltning (naturoppsyn)
	Handheving, skjøtsel, informasjon

	Tilrettelegging
	Tiltak for bruk av områdene

	Kartlegging, registrering og forsking
	Overvaking av miljøtilstanden


Innanfor dei ulike delane av forvaltningsomgrepet er det følgjande etatar / aktørar som utfører oppgåver i forvaltninga av nasjonalparkane:

( liste over norske og utanlandske tilhøve):

	
	Norge
	Andre land

	Forvaltningsmyndigheitsutøving


	Lokal forvaltning
	Tilsynsutval, 

interkommunale råd
	National Park Authority

National Park Service



	Regional forvaltningsstyresmakt


	 Fylkesmennene


	National Park Authority

National Park Service



	Sentral forvaltningsstyresmakt

Klageinstans


	Direktoratet for    naturforvaltning ( DN )
	Department of Environment e.l.

	 Overordna politisk ansvar. Klageinstans
	Miljøverndepartementet (MD)
	Department of Environment e.l.

	Praktisk forvaltning

	 Informasjon
	Fylkesmennene

 SNO 
	National Park Service

	 Oppsyn (handheving)
	SNO,  Statskog, fjellstyre, kommunar, grunneigarbasert oppsyn (BP), avtale med enkeltpersonar, politi
	National Park Service

	 Skjøtsel
	SNO, Statskog, fjellstyre, kommunar, grunneigarar, avtale med enkeltpersonar
	National Park Service

	 Kontakt lokalt
	SNO, Statskog, fjellstyre, kommunar
	 National Park Service

	Tilrettelegging 

	 Nasjonalparksenter
	 Stiftingar, private selskap. Statleg grunnfinansiering (DN)
	 National Park Service

	 Merking av stiar
	DNT, lag, kommunar
	National Park Service

	Drift av turisthytter


	DNT, private ( kommersiell drift )


	National Park Service, concessionaires ( kommersielle selskap ), organisasjonar

	Naturrettleiing
	Kommunar, lag og organisasjonar, stiftingar/private nasjonalparksentra, SNO
	 National Park Service

	Fjellføring, turguiding
	 DNT, kommersielle selskap med løyve
	 National Park Service,

 Concessionares

(kommersielle selskap )

	Miljøovervaking

	 Kartlegging, registrering og forsking
	SNO, Statskog, høgskular, universitet, forskinginstitusjonar
	National Park Service, forskingsinstitusjonar


Dei ulike brukarinteressene – bruk og vern i Jotunheimen  

( illustrert med ein del dias )

 ” Å ta vare på dei verdiane som er grunnlaget for opprettinga av ein nasjonalpark og som utgjer ein del av verneformålet, må vere utgangspunktet for handtering av brukarinteressene. ” ( utdrag frå DN- rapport 1996 – 3 ” Forvaltning av nasjonalparkar ” ). Dette er på sett og vis ein leveregel som vi, dei ulike aktørane som utfører oppgåver i forvaltningen, har som utgangspunkt for vårt arbeid.

Forvaltningsplaner og skjøtselsplaner er nyttige arbeidsverkty for aktiv forvaltning og skjøtsel i nasjonalparken/verneområda. I Jotunheimen vart forvaltningsplanen godkjend i 1998. Etter det er det utarbeidd skjøtselsplaner for kulturlandskapet i heimre Utladalen og Gjendebuområdet. Planane trekkjer opp retningsliner for forvaltningen og lister opp prioriterte tiltak og framlegg til kven som skal vere ansvarleg for gjennomføringa. 

Nasjonalparksenter og formidlingsteneste

Reiser ein rundt Jotunheimen kan ein besøke fjellmuseet i Lom, ein stort informasjonsenter i Lom sentrum og Utladalen Naturhus i Årdal, like innafor grensa for Utladalen landskapsvernområde. Vang kommune har i år opna ei informasjonsavdeling om natur og kultur i kommunesentret i Vang. I fjellmuseet må ein betale inngangspengar, medan dei to mindre info-sentra har gratis inngang. Dei to førstnemte blir dreve som stiftingar. I tillegg til den informasjonen som desse sentra formidlar, er det produsert fleire brosjyrer, plakatar og informasjoshefte om verneområda dei seinare åra. 

Reiseliv

Tyngre reiselivstiltak skal i Norge leggjast utanom nasjonalparkar. I Jotunheimen finn ein nokre store turisthytter innafor vernegrensa, medan fleire større hytteanlegg ligg like utafor grensa. I Jotunheimen er det i vernereglane set forbod mot kommersiell turisme. Det medfører m.a. at dei som vil driva kommersiell fjellføring må søkja om dispensasjon for å kunne driva innafor nasjonalparken. I dag er det vel 20 ulike selskap som har løyve til å driva kommersiellt. Kommersiell ferdsel er under streng kontroll i nasjonalparkar i andre land.

Elles brukar reiselivet Jotunheimen for å trekkje folk til bygdene omkring. Ein truleg merkbar effekt av dette kan vere det relativt store talet på dagsturistar som besøker kjente turmål som Besseggen, Galdhøpiggen og Vettisfossen. I år er det set i gang arbeid med å lage ein handlingsplan for bærekraftig reiseliv i Jotunheimen. Dette vil bli eit større samarbeidsprosjekt.

Jakt og fiske

Jakt og til dels også fisking er ofte forbode eller sterkt regulert i nasjonalparkar i andre land. I Norge gjeld dei same relane for jakt og fiske som i anna utmark. Utsetjing av nye artar er forbode og fisketiltak må ha særskild løyve. I Jotunheimen blir det årleg dreve jakt på alle dei 4 hjortedyra i tillegg til småviltjakt.

Landbruk og tamreindrift

Moderne landbruksdrift er stort sett ikkje tillate i nasjonalparkar korkje i utlandet eller i Norge. Tradisjonell landbruksdrift og beiting er ønskeleg for å halde oppe kvalitetar i kulturlandskapet. I heimre Utladalen blir det årleg utført eit omfattande skjøtselsabeid i det gamle kulturlandskapet ved fem ulike gardar, og i stølsområdene. Beitedyr blir leigd inn, da det ikkje finns husdyrbruk i drift lenger i området. Dette skjøtselsarbeidet blir i stor grad finansiert via midlar frå landbruksdepartementet, ikkje forvaltningsmidlar til verneområda. Delar av aust-Jotunheimen blir nytta til beite for både storfe, hestedrifter og  tamrein ( Lom og Vågå tamreinlag ).

Tilrettelegging for ferdsel

Retten til fri ferdsel i utmark og vassdrag er lovfesta gjennom friluftslova i Norge, og gjeld også i nasjonalparkane og landskapsvernområda. I fleire land er det ulovleg å gå utanom oppmerkte stiar.Tilrettelegging ( t.d. merking av stiar ) blir nytta som eit aktivt verkemiddel for å kanalisere trafikken. For å sikre ein mest muleg trygg ferdsel i Jotunheimen blir det utført ein del informasjonsarbeid i form av skilting, plakatar og fysisk sikring. Elles er ein viktig arbeidsreiskap for å nå dei måla som vart vedtekne i samband med vernevedtaket ei inndeling av verneområda i soner. Dei tre  sonene som er nytta i Jotunheimen er sone utan tilrettelegging og inngrep, brukssone og sone med spesiell tilrettelegging og inngrep.

Kulturminne

I Jotunheimen har det i mange år vore utført eit omfattande arbeid i å restaurere gamle  gardstun, stølar, buer. I nedre del av Utladalen er no så og seie all bygningsmasse set i stand. Dette arbeidet blir utført i eit tett samarbeid mellom ulike aktørar der både offentlege og private dreg lasset saman. Også her blir mykje av arbeidet finansiert via midlar frå landbruksdepartementet, i tillegg vert det utført ein betydeleg dugnadsinnsats.

Kva kan gjerast betre?

Eg vil peike på nokre aktuelle arbeidsoppgåver der innsatsen bør styrkast:

· Meir vekt på å forbetre forvaltning av økosystem, inkludert restaurering av habitat. Forskinga bør styrkast i nasjonalparkane / verneområda. For Jotunheimen sin del er det lite eller ingen  ressursar i forvatningsapparatet til å ta initiativ overfor forskingsmiljøa slik at det kan setjast i gang eigne kartleggingsprogram/ forskingsprogram. Flyfotografering av verneområda  kvart 10. år for å halde oversyn over vegetasjon, inngrep og slitasje bør gjennomførast. Ein bør sjå det verdifulle å skaffe fram kunnskapar om det som ein har verna, for betre å kunne ta vare på verdiane. 

· Betre kvalitet på skilting og tilrettelegging for ferdsel

Det har dei seinare åra vore etterlyst ei tydelegare og betre skilting av verneområda. Dei små standardskilta er knapt synlege. Fleire bygder rundt nasjonalparkane etterlyser ei tydlegare synleggjering av nasjonalparkgrensa. Tida er no moden for eit samarbeid der bygdene rundt nasjonalparken og forvatningsapparatet saman finn fram til gode løysingar.

 Fysisk tilrettelegging for ferdsel i form av stiar, klopper, bruer, fjellsikring e.l har ein tendens til å bli utført noko tilfeldig, spesiellt i myrlendt og bratt terreng. Handverket er ofte ikkje godt nok. Eit felles løft for å skulere den / dei som skal utføre dette arbeidet  bør prioriterast.

· Satse sterkare på naturvegledning, betre tilbodet til barn og ungdom

Mange skular, lag og organisasjonar brukar i dag verneområda i uteundervisning, til turar og ekskursjonar. I Utladalen landskapsvernområde i Årdal  har vi dei seinare åra utvikla eit eige undervisningsopplegg i samarbeid med skulane. Vi har også gjennomført eit to-dagars seminar for lærarar. Det er viktig at den informasjonen om verneområda som vert formidla av andre er korrekt og god. Vi i naturoppsynet stiller opp så langt vi kan når vi blir spurt om å vere med ein skuleklasse eller ei gruppe ein dag, men må også dessverre seie nei innimellom da vi er få tilsette.     

Som tidlegare nemt er det i norske nasjonalparkar og verneområde mange ulike aktørar som tek del i forvaltningen og / eller som utfører tiltak. Vi bør alle ha som utgangspunkt at det meste kan gjerast betre og at samarbeid er vegen som fører framover. Det er viktig å vere klar over kva som er skilnader og likskap når ein samanliknar Norge med tilhøva i nasjonalparkar og verneområde i andre land. Det vil vere viktig å ta vare på det som fungerar godt her hos oss, men også vere klar over at på ein del områder kan vi gjera ein mykje betre jobb.

